Sag T-12/17

Mellifera eV, Vereinigung für wesensgemäße Bienenhaltung

mod

Europa-Kommissionen

»Forbrugerbeskyttelse – gennemførelsesforordning (EU) 2016/1056 – gennemførelsesforordning om forlængelse af godkendelsesperioden for aktivstoffet »glyphosat« – forordning (EF) nr. 1367/2006 – anmodning om intern prøvelse – artikel 2, stk. 1, litra g), og artikel 10, stk. 1, i forordning nr. 1367/2006 – individuel foranstaltning – Århuskonventionen«

Sammendrag – Rettens dom (Femte Afdeling) af 27. september 2018

Institutionernes retsakter – gennemførelsesforordning om forlængelse af godkendelsesperioden for aktivstoffet »glyphosat« – almengyldig retsakt – ingen forvaltningsakt, som kan gøres til genstand for en anmodning om intern prøvelse i henhold til forordning nr. 1367/2006

Annullationssøgsmål – Unionens retsinstansers kompetence – påstand om, at en institution meddeles et påbud – afvisning – indbringelse for Domstolen i medfør af forordning nr. 1367/2006 – ingen betydning

En sagsøger bevarer en interesse i, at en retsakt udstedt af en EU-institution annulleres for at gøre det muligt at forhindre, at den ulovlighed, som retsakten angiveligt er behæftet med, gentager sig fremover. Søgsmålsinteressen kan imidlertid kun bestå, såfremt den påståede ulovlighed vil kunne gentage sig fremover uafhængigt af de omstændigheder i sagen, som har givet anledning til sagsøgerens søgsmål. For så vidt angår en sag anlagt til prøvelse af en afgørelse om afslag på intern prøvelse af en forvaltningsakt i henhold til miljølovgivningen er dette tilfældet, når den påståede ulovlighed beror på en fortolkning af artikel 10, stk. 1, i forordning nr. 1367/2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer, sammenholdt med nævnte forordnings artikel 2, stk. 1, litra g), som Kommissionen højst sandsynligt vil påberåbe sig i forbindelse med en ny anmodning. (jf. præmis 28 og 29)

Den kompetence, som Unionens retsinstanser råder over i annullationssøgsmål, begrænser sig til en prøvelse af den anfægtede retsakts lovlighed, og det tilkommer ikke Retten under udøvelsen af dens kompetence at meddele EU-institutionerne påbud. Dette gælder ligeledes for sager, der er anlagt til prøvelse af en afgørelse om afslag på en intern prøvelse af en forvaltningsakt i henhold til miljølovgivningen. Idet ansøgeren gives ret til at indbringe sager for Den Europæiske Unions Domstol, omhandler artikel 12 i forordning nr. 1367/2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer således kun den afgørelse, som Kommissionen har vedtaget som svar på anmodningen om intern prøvelse. Selv om det ligger i naturen af en anmodning om intern prøvelse af en administrativ forvaltningsakt, at den anmodende part anfægter lovligheden eller gyldigheden af den omhandlede retsakt, betyder dette ikke, at sagsøgeren er berettiget til at fremsætte argumenter, der direkte anfægter lovligheden eller gyldigheden af den omhandlede retsakt. (jf. præmis 33 og 35)

En gennemførelsesforordning om forlængelse af godkendelsen af et aktivstof i henhold til artikel 17 i forordning nr. 1107/2009 om markedsføring af plantebeskyttelsesmidler og om oprettelse af en liste over stoffer, såsom gennemførelsesforordning 2016/1056 om ændring af gennemførelsesforordning nr. 540/2011 for så vidt angår forlængelse af godkendelsesperioden for aktivstoffet »glyphosat«, må betragtes som en generel foranstaltning og udgør følgelig ikke en forvaltningsakt som omhandlet i artikel 2, stk. 1, litra g), og artikel 10, stk. 1, i forordning nr. 1367/2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer. Formålet med og indholdet af den foranstaltning, der er fastsat i artikel 17, første afsnit, i forordning nr. 1107/2009, er ikke begrænset til at yde beskyttelse til den, der ansøger om fornyelse af godkendelsen af aktivstoffet mod risikoen for, at den omhandlede fornyelsesproces forsinkes af årsager, som den nævnte ansøger ikke har indflydelse på. En gennemførelsesforordning, der er vedtaget på grundlag af artikel 17, første afsnit, i forordning nr. 1107/2009, forlænger således godkendelsen af det pågældende aktivstof i en vis periode. Denne foranstaltning har således de samme virkninger som en gennemførelsesforordning om den oprindelige godkendelse af et sådant stof i henhold til nævnte forordnings artikel 13, stk. 2, eller en forordning om fornyelse af godkendelsen i henhold til forordningens artikel 20. (jf. præmis 57, 58 og 65)

Jf. afgørelsens tekst. (jf. præmis 85)